บาทเปิด 32.70 บาทต่อดอลล่าร์ แข็งค่าต่อ
เงินบาทเปิดตลาด 32.70 บาทต่อดอลล่าร์ หลายปัจจัยยังกดดันให้เงินบาทแข็งค่าต่อ มองกรอบ 32.65-32.75
23 พ.ย. 2560

เงินบาทเปิดตลาด 32.70 บาทต่อดอลล่าร์ หลายปัจจัยยังกดดันให้เงินบาทแข็งค่าต่อ มองกรอบ 32.65-32.75 นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 32.70 บาท/ดอลลาร์ แข็งค่าเล็กน้อยจากปิดตลาดเย็นวานนี้ที่ระดับ 32.73 บาท/ดอลลาร์ และล่าสุดเงินบาทอยู่ที่ระดับ 33.69 บาท/ดอลลาร์ เงินบาทยังคงแข็งค่าอย่างต่อเนื่องจากเหตุผลหลักคือคนขาดความมั่นใจในภาวะเศรษฐกิจของสหรัฐ โดยเฉพาะแผนปฏิรูปภาษีที่ยังไม่มีความชัดเจน รวมทั้งกังวลต่อเสถียรภาพทางการเมืองในสหรัฐ ประกอบกับรายงานการประชุมคณะกรรมการกำหนดนโยบายการเงิน (FOMC) ของธนาคารกลางสหรัฐ (FED) ที่ออกมาเมื่อวานนี้ยังมีความกังวลอัตราเงินเฟ้อของสหรัฐที่อยู่ในระดับต่ำ ทำให้ในช่วงนี้ไม่มีสัญญาณที่จะเห็นดอลลาร์รีบาวน์ได้แรงๆ"คนขาดความมั่นใจในเศรษฐกิจสหรัฐ รวมทั้งยังกังวลเสถียรภาพทางทางการเมืองของโดนัลด์ ทรัมป์ด้วย  เพราะถ้าไม่มีมาตรการภาษีที่เป็นรูปเป็นร่าง ดอลลาร์สหรัฐก็จะยิ่งอ่อนค่า เมื่อวานนี้รายงานประชุม FED ก็ยังมีความกังวลเรื่องเงินเฟ้อต่ำ ก็ยิ่งกดดันให้ดอลลาร์อ่อนลงไปอีก" นักบริหารเงิน ระบุนักบริหารเงิน คาดว่า วันนี้เงินบาทจะเคลื่อนไหวในกรอบ 32.65-32.75 บาท/ดอลลาร์